DEĊIŻJONI TAL-KUMMISSJONI
ta’ l-4 ta’ Marzu 2005
li timplimenta d-Direttiva tal-Kunsill 95/64/KE dwar il-prospetti statistiċi fir-rigward tat-trasport ta' merkanzija u passiġġieri bil-baħar u li temenda l-Annessi tagħha
(innotifikata taħt id-dokument numru C(2005) 463)
(Test b’rilevanza għaż-ŻEE)
(2005/366/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 95/64/KE tat-8 ta’ Diċembru 1995 dwar il-prospetti statistiċi fir-rigward tat-trasport ta' merkanzija u passiġġieri bil-baħar (1), u b’mod partikolari l-Artikolu 4(1) u l-Artikolu 12 tagħha,
Billi:
(1)
Huma meħtieġa varjabbli statistiċi, definizzjonijiet u strutturi addizzjonali għal settijiet ta’ dejta statistiċi biex jingħaraf il-ġbir ta’ dejta dwar passiġġieri fuq kroċiera.
(2)
It-tip ta’ klassifika tal-merkanzija għandha tinbidel biex tiġi żgurata definizzjoni ċara ta’ l-ambitu ta’ l-istatistika.
(3)
Jeħtieġ li n-nomenklatura dwar iż-żoni kostali marittimi u n-nomenklatura dwar in-nazzjonalità tar-reġistrazzjoni tal-bastimenti jiġu adattati għall-iżviluppi tekniċi.
(4)
Skond l-Artikolu 12, l-ewwel inċiż, tad-Direttiva 95/64/KE, il-Kummissjoni tista’ tadatta l-kontenut ta’ l-Annessi tagħha. Id-Direttiva 95/64/KE għalhekk għandha tiġi emendata f’dan is-sens.
(5)
Skond l-Artikolu 4 tad-Direttiva 95/64/KE, il-Kummissjoni tista’ tfassal u taġġorna l-lista ta’ portijiet li ngħataw kodiċi u klassifika skond il-pajjiż u ż-żona kostali marittima.
(6)
Id-Deċiżjoni tal-Kummissjoni 98/385/KE tat-13 ta' Mejju 1998 dwar ir-regoli għall-implimentazzjoni tad-Direttiva tal-Kunsill 95/64/KE dwar il-prospetti statistiċi fir-rigward tat-trasport ta' merkanzija u passiġġieri bil-baħar (2), ipprovdiet lista ta’ portijiet.
(7)
Il-lista ta’ portijiet għandha bżonn tiġi aġġornata. Għalhekk id-Deċiżjoni 98/385/KE għandha tiġi emendata.
(8)
Id-Deċiżjoni tal-Kummissjoni 2000/363/KE tat-28 ta' April 2000 dwar regoli għall-implementazjoni tad-Direttiva tal-Kunsill 95/64/KE dwar prospetti statistiċi fir-rigward tat-trasport ta' merkanzija u ta' passiġġieri bil-baħar (3) emendat l-Annessi II, IV, V u VIII tad-Direttiva 95/64/KE u l-lista ta’ portijiet imfassla fl-Anness II tad-Deċiżjoni 98/385/KE. Għalhekk tista’ tiġi mħassra.
(9)
Il-miżuri provduti f’din id-Deċiżjoni huma skond l-opinjoni tal-Kumitat tal-Programm ta’ l-Istatistiċi stabbilit mid-Deċiżjoni tal-Kunsill 89/382/KEE, Euratom tad-19 ta’ Ġunju 1989 li tistabbilixxi Kumitat dwar il-Programmi ta’ l-Istatistiċi tal-Komunitajiet Ewropej (4),
ADOTTAT DIN ID-DEĊIŻJONI:
Artikolu 1
L-Annessi I, II, IV, V, VI u VIII tad-Direttiva 95/64/KE huma mħassra bl-Annessi I, II, III, IV, V u VI ta’ din id-Deċiżjoni.
Artikolu 2
Il-lista ta’ portijiet fl-Anness II tad-Deċiżjoni 98/385/KE hija sostitwita mil-lista aġġornata ta’ portijiet kodifikati u kklassifikati skond il-pajjiż u ż-żona kostali marittima, kif provdut fl-Anness VII ta’ din id-Deċiżjoni.
Artikolu 3
Id-Deċiżjoni 2000/363/KE għandha tiġi mħassra.
Kwalunkwe referenza għad-Deċiżjoni mħassra għandha tinftiehem bħala riferenza għal din id-Deċiżjoni.
Artikolu 4
Din id-Deċiżjoni hija indirizzata lill-Istati Membri.
Din id-Deċiżjoni għandha tgħodd mis-sena ta’ riferenza 2004, u tkopri d-dejta ta’ l-2004.
Magħmul fi Brussell, 4 ta’ Marzu 2005.